次韻蘇東坡
作者：釋德洪
朝代：宋

paragraphs: 先生謫儋耳，一葉航渺茫。
褊心隘世議，怒罵成文章。
昆蟲伏孔垤，仰看青鸞翔。
世欲覊縻之，凡慮不自量。
瓊山遶珠淵，寶光夜煌煌。
我曾至其舍，月出波心房。
追惟對遺編，燈火夜初涼。
麗詞有逸韻，文君方小妝。
便覺胸次間，八窗玲瓏光。
似聞青冥上，幢節鳴珮璫。
先生應過我，衣袖識天香。